Illum, l-Unjoni Ewropea u ċ-Ċina kellhom it-Tmien Djalogu ta' Livell Għoli dwar il-Kummerċ u l-Ekonomija (HED). Il-Viċi President Eżekuttiv Valdis Dombrovskis, akkumpanjat mill-Kummissarju għall-Kummerċ Phil Hogan, għamel il-laqgħa permezz ta' vidjokonferenza mal-Viċi Premier Ċiniż Liu He, akkumpanjat minn diversi Viċi Ministri. L-HED iffoka fuq ir-rispons konġunt għall-coronavirus u kwistjonijiet ta' governanza ekonomika globali, il-kummerċ bilaterali u tħassib dwar l-investiment, u l-kooperazzjoni fil-qasam tas-servizzi finanzjarji u t-tassazzjoni, bħala segwitu għad-diskussjonijiet fis-Summit bejn l-UE u ċ-Ċina tat-22 ta' Ġunju. Il-Viċi President Eżekuttiv Dombrovskis qal: “Il-kriżi attwali ma tagħtina l-ebda possibbiltà oħra ħlief li naħdmu id f'id ma' sħabna globali, inkluż iċ-Ċina. Jekk ngħinu lil xulxin nistgħu nirkupraw aktar malajr ekonomikament, u nagħmlu progress f'oqsma ta' interess reċiproku bħar-relazzjonijiet kummerċjali u ta' investiment. Madankollu, jenħtieġ ukoll li nindirizzaw punti problematiċi bħalma hi r-reċiproċità fil-mod kif jiġu ttrattati l-kumpaniji tagħna. Jeħtieġ li nagħmlu iktar progress fuq dawn il-kwistjonijiet u kwistjonijiet oħra qabel is-summit tal-mexxejja li jmiss fil-ħarifa.” Il-Kummissarju Hogan qal: “Ir-relazzjonijiet bilaterali u kummerċjali bejn l-UE u ċ-Ċina jridu jkunu bbażati fuq il-prinċipji ewlenin tar-reċiproċità u kundizzjonijiet ekwi bbażati fuq regoli ċari u prevedibbli. Illum tlabt liċ-Ċina biex timpenja ruħha f'riforma serja tas-sistema multilaterali u tal-ġabra ta' regoli tagħha u biex tneħħi l-ostakli eżistenti li jimpedixxu lill-esportaturi tal-oġġetti u s-servizzi tal-UE kif ukoll lill-investituri Ewropej milli jaċċedu għas-suq Ċiniż. Dan l-approċċ miċ-Ċina juri livell ta' responsabbiltà li jirrifletti l-importanza ekonomika u kummerċjali tagħha.” Il-laqgħa ppermettiet li ż-żewġ naħat jiskambjaw il-fehmiet tagħhom dwar in-negozjati li għaddejjin dwar Ftehim Komprensiv dwar l-Investiment wara l-aħħar ċiklu ta' negozjati li seħħ fl-20-24 ta' Lulju. L-UE rreġistrat il-progress sinifikanti li sar fuq kwistjonijiet relatati ma' kundizzjonijiet ekwi, filwaqt li enfasizzat il-ħidma daqstant sinifikanti li għadha trid issir fuq kwistjonijiet ewlenin bħall-aċċess għas-suq u l-iżvilupp sostenibbli. Rigward l-aċċess għas-suq, l-UE tenniet it-talba tagħha biex iċ-Ċina ttejjeb l-offerta tagħha fis-setturi tat-telekomunikazzjoni u tal-kompjuters, is-saħħa, il-bijoteknoloġija u l-vetturi li jaħdmu bl-enerġija ġdida. Rigward l-iżvilupp sostenibbli, l-UE saħqet fuq l-importanza politika ta' impenji sinifikanti f'dan il-qasam u l-ħtieġa li ċ-Ċina żżid l-ambizzjoni u l-impenn tagħha. Fir-rigward tal-aċċess għas-suq, l-UE fakkret fit-talba tagħha liċ-Ċina biex tawtorizza l-esportazzjonijiet tal-Istati Membri tal-prodotti agrikoli li attwalment qed jistennew awtorizzazzjoni tal-esportazzjoni, bħal fil-każ tas-settur taċ-ċanga u tat-tjur. L-UE esprimiet ukoll it-tħassib tagħha dwar restrizzjonijiet ġodda introdotti fuq l-esportazzjonijiet tal-ikel, fuq il-bażi ta' kontroll tal-pandemija tal-coronavirus, li wasslu għal żieda fl-għadd ta' spezzjonijiet, kontrolli u talbiet mhux ġustifikati għal ċertifikati tal-esportazzjonijiet tal-UE ta' prodotti agrikoli. Iż-żewġ naħat iddiskutew l-Aċċess għas-Suq fis-settur tas-servizzi finanzjarji, bin-naħa tal-UE tħeġġeġ liċ-Ċina biex tkompli tiftaħ is-suq tas-servizzi finanzjarji taċ-Ċina għall-investiment barrani. Ġiet diskussa wkoll firxa ta' kwistjonijiet regolatorji fil-qasam tas-servizzi finanzjarji, inkluż il-kooperazzjoni fil-finanzjament ekoloġiku, il-valutazzjonijiet tal-ekwivalenza, u r-rwol internazzjonali tal-ewro u tal-RMB. Iż-żewġ naħat skambjaw fehmiet dwar il-pandemija attwali tal-coronavirus u l-ħtieġa li jaħdmu mill-qrib fix-xena internazzjonali biex jiżguraw rispons koordinat kemm għall-emerġenzi tas-saħħa kif ukoll dawk ekonomiċi. L-UE u ċ-Ċina qablu fuq il-ħtieġa li jiżguraw ir-rilevanza kontinwa tal-Organizzazzjoni Dinjija tal-Kummerċ fl-indirizzar tal-isfidi kummerċjali globali. F'konformità mad-Dikjarazzjoni Konġunta tas-Summit tal-2019 bejn l-UE u ċ-Ċina, l-UE tenniet il-ħtieġa urġenti li ċ-Ċina tinvolvi ruħha f'negozjati futuri dwar is-sussidji industrijali. L-UE talbet ukoll liċ-Ċina biex tibda taħditiet esploratorji għal ftehim mal-UE li jkopri l-kooperazzjoni amministrattiva għall-ġlieda kontra l-frodi tal-VAT. Għal aktar informazzjoni Ir-relazzjonijiet kummerċjali bejn l-UE u ċ-Ċina